Ի՞նչ է սա. փախուստ ժամանակակից առօրյայից և գեղեցիկի որոնում անցյալո՞ւմ: Թերևս, այո՛: Մեր այսօրվա կյանքը, մեզ շրջապատող իրականությունը, մեղմ ասած, բանաստեղծական ազդակներ ու ներշնչումի գեղարվեստական պահեր գրեթե չեն պարգևում նկարչին: Ուստի վերջինս դրանք որոնում է ժամանակային այլ տիրույթում: Դա անցյալ, սակայն ոչ կորուսյալ գեղեցկությունն է, որը հայտնաբերելուց հետո երիտասարդ հեղինակը ներկայացնում է մեզ իր վրձնի շռայլ գույներով և վերահաստատում դրա գոյության իրավունքն ու վերադարձի անհրաժեշտությունը: